هادي بدعة جديدة. تخربيقة جديدة. عامل إقليم سيدي إفني سميتو الحسن صدقي ولى كيشرف على انطلاقة تصوير اعمال تلفزويونية. واييه دارها وكتباتها “لاماب”. كتهدر على فيلم “ابي” للمخرج محمد الشريف الطريبق اللي بغى يصور فيلمو بمدينة سيدي إفني. عمالة الاقليم دارت بيان وقالت باللي هاد الشي “يأتي في إطار دعم العمل الفني والابداعي وبالنظر للدور الهام المنوط بالإعلام كرافعة أساسية لتحقيق التنمية المحلية”. وباللي يهدف “في عمقه الترويج السياحي للإقليم عبر إبراز المؤهلات الطبيعية والموروث الثقافي”. دابا واش هادا فيلم اي ابداع ولا وصلة اشهارية لمدينة. حقاش فالبيان هدرو على “فعالية للتسويق السياحي مقارنة بطرق التسويق التقليدية” ودخلو فالسيناريو باش زادو “سيحاول منتجو هذا الفيلم القيام به عبر رحلة بحث البطلة عن أبيها حيث سيم اكتشاف وإبراز سحر وجمال الفضاء”. دابا هاد الطربيق اللي بدا بافلام قصيرة وهو يزگلها فاول فيلم طويل على الطلبة فالجامعة٬ ولى كيدير بحال نعمان لحلو. كل مرة كيقصد مدينة ويدير عليها اغنية. واش يقدر يصدق شي حد بعد ما تقال٬ تصريح الطربيق ل”لاماب” باش قال باللي “اختيار سيدي افني لتصوير هذا الفيلم تحكمه أيضا محددات درامية وجمالية لما تختزنه من طابعين اجتماعي ومعماري، متوسطي إيبيري، وتميزها بجغرافيا فاصلة بين شمال المغرب وجنوبه، هذا فضلا عن تواجدها على ضفاف المحيط الأطلسي الأمر الذي يتيح شروطا ملائمة للتصوير”. دابا كيضحك علينا وصافي. التاريخ غادي يحتافظ بهاد الطربيق كاول مخرج مغربي يجيب عامل يعطي انطلاق الفيلم اي هو اللي قال “اكسيون”. وشفتو فين وصلنا 
اش هاد البدعة الجديدة عاود ثاني. كيفاش عامل ايفني “يعطي انطلاقة تصوير فيلم تلفزيوني”. هادي اهانة للابداع لاستقلاليتو وللمخرج الطريبق اللي قبل هاد التصرف